[pic] | EUROOPA KOMISJON |

Brüssel 15.6.2010

KOM(2010)280 lõplik

2010/0168 (NLE)

Ettepanek:

NÕUKOGU OTSUS,

ÜRO Euroopa Majanduskomisjoni eeskirja nr 100 kohustusliku kohaldamise kohta mootorsõidukitele tüübikinnituse andmisel seoses elektrilise ohutusega

SELETUSKIRI

ettepanek võtta vastu nõukogu määrus ÜRO Euroopa Majanduskomisjoni eeskirja nr 100 kohustusliku kohaldamise kohta mootorsõidukitele tüübikinnituse andmisel seoses elektrilise ohutusega

1. Ettepaneku taust

Arvestades süsinikdioksiidi heitkoguste vähendamise tähtsust maanteetranspordis ning naftatarnimise hinda ja varustuskindlust, võivad elektriautod (hübriid- ja puhtelektrilised sõidukid) olla heaks alternatiiviks traditsioonilistele fossiilkütustel töötavatele sisepõlemismootoritele. Otsuse vastuvõtmine märgiks olulist edasiliikumist selle suunas, et tagada avaliku ohutuse kõrge tase ja üha suuremal hulgal turustatavate elektrisõidukite siseturu nõuetekohane toimimine. Uue raamdirektiivi (direktiiv 2007/46/EÜ) kohaselt on laiendatud mootorsõidukite tüübikinnituse õiguslikku raamistikku nii, et see hõlmaks kõik maanteesõidukid. Järelikult on sellega hõlmatud ka alternatiivse jõuallikaga sõidukid, nagu puhtelektrilised ja hübriidsõidukid. Ettepaneku eesmärk on tagada, et kõik Euroopas turustatavad elektrisõidukid on konstrueeritud ühise ohutusstandardi kohaselt, ja seeläbi kaitsta sõidukikasutajaid kõrgepinge all olevate sõidukiosadega kokkupuute eest. ÜRO Euroopa Majanduskomisjoni eeskirjas nr 100 on sätestatud ohutusnõuded elektrijõuallikaga sõidukitele (puhtelektrilised ja hübriidsõidukid) tüübikinnituse andmiseks. ÜRO Euroopa Majanduskomisjoni eeskirja nr 100 kohustuslikuks muutmisega tagataks tänu elektrilise ohutuse ühtlustatud nõuetele lihtsam tüübikinnitusmenetlus. Kuna ühtlustatud katsenõuded lihtsustavad elektrisõidukitele kinnituse andmist, on ettepanekul suur toetus. Sellega asendataks mõnes liikmesriigis kasutatavad erinevad kinnitusmenetlused, mis seega tähendaks olulisi sääste tootjate jaoks. |

2. Konsulteerimine huvitatud isikutega ja mõju hindamine |

Ei kohaldata |

3. Ettepaneku õiguslik külg ÜRO Euroopa Majanduskomisjoni eeskirja nr 100 kohustuslikuks muutmisega tagataks tänu elektrilise ohutuse ühtlustatud nõuetele lihtsam tüübikinnitusmenetlus. Ühtlustatud katsenõuded lihtsustavad elektrisõidukitele tüübikinnituse andmist, asendades mõnes liikmesriigis kasutatavad erinevad tüübikinnitusmenetlused ja toovad seega tootjate jaoks kaasa olulisi sääste. Käesoleva ettepaneku õiguslik alus on Euroopa Parlamendi ja nõukogu 5. septembri 2007. aasta direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta) artikli 34 lõige 2. Liikmesriigid ei suuda ettepaneku eesmärke täielikult saavutada. ELi tasandi meetmetega on võimalik ettepaneku eesmärke paremini saavutada, sest nii saab vältida siseturu killustumist, mis muidu võiks tekkida, ning parandada sõidukite ohutust ja keskkonnamõju. Seega on ettepanek kooskõlas subsidiaarsuse põhimõttega. Ettepanek on kooskõlas proportsionaalsuse põhimõttega, kuna see ei lähe kaugemale, kui on vaja järgmiste eesmärkide saavutamiseks: tagada nii siseturu korralik toimimine kui ka avaliku ohutuse ja keskkonnakaitse kõrge tase. 4. Mõju eelarvele Ettepanek ei mõjuta ELi eelarvet. 5. Täiendav teave Kavandatavas õigusaktis käsitletakse Euroopa Majanduspiirkonnaga seotud küsimusi, seega tuleks seda kohaldada ka Euroopa Majanduspiirkonnas. |

2010/0168 (NLE)

Ettepanek: NÕUKOGU OTSUS,

ÜRO Euroopa Majanduskomisjoni eeskirja nr 100 kohustusliku kohaldamise kohta mootorsõidukitele tüübikinnituse andmisel seoses elektrilise ohutusega

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 27. novembri 1997. aasta otsust 97/836/EÜ Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist („1958. aasta muudetud kokkulepe”)[1],

võttes arvesse Euroopa Parlamendi ja nõukogu 5. septembri 2007. aasta direktiivi 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv),[2] eriti selle artikli 34 lõiget 2,

võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid,[3] eriti selle artikli 5 lõike 2 punkti m,

võttes arvesse Euroopa Komisjoni ettepanekut[4],

võttes arvesse Euroopa Parlamendi arvamust[5],

ning arvestades järgmist:

1. Sõidukitel, milles liikumapaneva jõuna kasutatakse elektrijõuallikat (hübriid- ja puhtelektrilised sõidukid), on leitud olevat suur potentsiaal sõidukite heitgaaside vähendamiseks, mistõttu need kujutavad endast arvestatavat võimalust säästva liikuvuse eesmärgi saavutamiseks.

2. Elektrijõuallikad töötavad kõrgepingel. Avaliku ohutuse kõrge taseme tagamiseks on oluline sätestada tüübikinnitusnõuded seoses sõidukite elektrijõuallikate ohutusega.

3. ÜRO Euroopa Majanduskomisjoni eeskirja nr 100 (milles käsitletakse sõidukite kinnitamist seoses elektrijõuallikate erinõuetega) ühtsed nõuded on kavandatud mootorsõidukite kaubanduse tehniliste tõkete kaotamiseks 1958. aasta kokkuleppe osaliste vahel ning kõrge ohutustaseme tagamiseks.

4. Nõukogu otsusega 97/836/EÜ ühines Euroopa Liit ÜRO Euroopa Majanduskomisjoni eeskirjaga nr 100.

5. Direktiiviga 2007/46/EÜ on ette nähtud võimalus kohaldada sõidukite EÜ tüübikinnituse puhul kohustuslikult ÜRO Euroopa Majanduskomisjoni eeskirju.

6. Vastavalt määrusele (EÜ) nr 661/2009 tagavad tootjad, et sõidukid, süsteemid, osad ja eraldi tehnilised seadmestikud on kooskõlas elektrilist ohutust käsitlevate nõuetega. Kohustuslikuks muudetud ÜRO Euroopa Majanduskomisjoni määrustele vastavat tüübikinnitust loetakse kõnealuse määruse ja selle rakendusmeetmete kohaselt EÜ tüübikinnituseks.

7. ÜRO Euroopa Majanduskomisjoni eeskiri nr 100 tuleks inkorporeerida ELi mootorsõidukite tunnustamise süsteemi ja seega lisada ELis kehtivatele õigusaktidele,

ON VASTU VÕTNUD KÄESOLEVA OTSUSE:

Artikkel 1

8. 1. jaanuarist 2013 kohaldatakse kohustuslikult ÜRO Euroopa Majanduskomisjoni eeskirja nr 100 01-seeria muudatusi kogu sõiduki EÜ-tüübikinnituse andmisel kooskõlas direktiivi 2007/46/EÜ artiklitega 6 ja 9 ning sõiduki EÜ tüübikinnituse andmisel seoses elektrilise ohutusega.

9. 1. jaanuarist 2014 kohaldatakse kohustuslikult ÜRO Euroopa Majanduskomisjoni eeskirja nr 100 01-seeria muudatusi uute sõidukite registreerimise, müügi ja kasutuselevõtu suhtes.

10. Ilma et see piiraks lõike 1 kohaldamist, kohaldatakse 1. jaanuarist 2011 kohustuslikult ÜRO Euroopa Majanduskomisjoni eeskirja nr 100 00-seeria muudatusi kogu sõiduki EÜ-tüübikinnituse andmisel kooskõlas direktiivi 2007/46/EÜ artiklitega 6 ja 9 ning sõiduki EÜ tüübikinnituse andmisel seoses elektrilise ohutusega.

11. 1. jaanuarist 2012 kohaldatakse kohustuslikult ÜRO Euroopa Majanduskomisjoni eeskirja nr 100 00-seeria muudatusi uute sõidukite registreerimise, müügi ja kasutuselevõtu suhtes.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas .

Artikkel 3

Käesolev otsus on adresseeritud liikmesriikidele.

Brüssel,

Nõukogu nimel

eesistuja

[1] EÜT L 346, 17.12.1997, lk 78.

[2] ELT L 263, 9.10.2007, lk 1.

[3] ELT L 200, 31.7.2009, lk 1.

[4] ELT C , , lk .

[5] ELT C , , lk .